АҞӘА, абҵара 3 - Sputnik. Очамчыратәи араионтә хәышәтәырҭа апалатақәа медицинатә ҩнымаҭәала еиқәыршәоуп ҳәа аанацҳауеит Агәабзиарахьчара аминистрра апресс-маҵзура.
"Атәыла аиҳабыра ахәышәтәырҭазы иаархәеит 20 медицинатә каруаҭ, 20 адақә хәыҷқәа (тумбочки), 50 иарамаҭәа, 20 гәабан, акапельницақәа рзы 20 штатив. Иара убасгьы иахәҭоу зегьы аахәоуп ахәышәтәырҭа акрыфарҭазы", - аҳәоит адырраҭараҿы.
Ахәышәтәырҭа аҳақьым хада Мадонна Кьышьмариаԥҳа ишылҳәо ала ацхыраара амедперсонал рџьабаа армариоит, апациентцәа рыхәышәтәра еиҳа иҭышәынтәалоит.
"Арыԥҳачымазара змоу ауаҩы мгәацәаха диазароуп. Уи азы амедицинатә каруаҭқәа акыр иманшәалоуп", - лҳәоит лара.
Кьышьмариаԥҳа иара убасгьы илҳәеит амедицинатә усзуҩцәа уахи-ҽни неиԥшьны руал шынарыгӡо.
"Мышкы ахы-аҵыхәала 30-ҩык рҟынӡа гәаҳҭоит. Ҳколлектив ибзианы еилыркаауеит ауадаҩрақәа иҟоу. Дара есыҽны рыхгьы, рҭаацәагьы ашәарҭара иҭадыргылоит, аха аӡәгьы дгәынқьуа дубом, дасу рус ҟарҵоит", - лҳәоит Кьышьмариаԥҳа.
Аминистрра адырра ҟанаҵоит COVID-19 змоу рыдкыларазы араионтә хәышәтәырҭақәа рҿы имҩаԥысуа аҽазыҟаҵарақәа рзы.
Убас, COVID-пациентцәа рҭыԥ азырхиоуп Аҟәатәи аҿкчымазаратә хәышәтәырҭаҿы, Гагреи Очамчыреи рыхәышәтәырҭа хадақәа рҿы, апансионат "Аиҭар" аҿы.
Аиара-ҭыԥ цҵақәа Аԥсны еиҿкаауп атәыла ахада иусдҵеи акоординациатә штаб аӡбреи инақәыршәаны. Гәдоуҭатәи ацентр ахь инарышьҭуа ачымазцәа ӷәӷәақәа роуп.
Иара убас шәаԥхьар ҟалоит: